text: [{"text_idx": "#000008", "text": "1, 2. Le bene Isalela ba\u0304jikilwe mu kyaka\u2019ka kitatyi kyoba\u0304twelele mu ntanda ya Shinai mu mwaka 1513 K.K.K., ne i muswelo\u2019ka wa\u0304ebakulupije?"}, {"text_idx": "#000009", "text": "BENE Isalela ba\u0304jikilwe mu kyaka pa kutwela mu ntanda ya Shinai ku ngalwilo kwa mwaka wa 1513 K.K.K. Kwa\u0304di lwendo lulampe lulenga moyo lwa\u0304di lwibatengele, ke lwendo kadi lwa kutyibuluka \u201cmuntanda mutuputupu, mu kyala mwine mudi zole! mo mwadi nyoka iso\u0304ka bwa mudilo, ne tuminye.\u201d (Kupituluka 8:15) Kadi ba\u0304lwile bulwi bukomo na mizo ya\u0304di ibashikilwe. I Yehova wa\u0304twejeje bantu bandi mu ino ngikadilo. Byaa\u0304di Leza wabo, le bine wa\u0304di ubwanya kwibakinga?"}, {"text_idx": "#000010", "text": "2 Binenwa bya Yehova bya\u0304di bikulupija bya amba: \u201cBanwe umbamone byo nalongele kudi bene Edipito, ne byo nemuselele bwa pa mapapa a mukebo ne kwimuleta kudi ami mwine.\u201d (Divilu 19:4) Yehova wa\u0304vulwije bantu bandi amba we\u0304banyongolwele mu makasa a bene Edipito, pamo bwa aye waingidije mukebo, mwanda wa kwibasela. Ino tudi na bubinga bukwabo buvule bulengeja \u201cmapapa a mukebo\u201d ekale kyelekejo kifike\u2019po kya kukingwa na Leza."}, {"text_idx": "#000012", "text": "3 Mukebo kewingidijangapo\u2019tu mapapa ao makatakata kadi makomo mwanda wa kwipapa mu\u0304lu. Mu kyanga kya dyuba, mukebo mukaji uba\u0304langa mapapa ao\u200b\u2014a bula bwa mametele abidi ne kupita\u200b\u2014mwanda wa kupu\u0304ta ne kukinga twana twao ku kyanga kya dyuba. Kyaba kikwabo, ubwanya kuba\u0304la mapapa ao mwanda wa kukinga twana twao ku luvula lwa mashika. Monka mulaminanga mukebo twana twao, Yehova nandi wa\u0304lamine ne kukinga muzo wa Isalela wa\u0304di ukidi mwana. Ne mu ntanda mutuputupu, bantu bandi ba\u0304endelele kutana kinyemeno mu mapapa andi kitatyi kyonso kyoba\u0304di bamuko\u0304kele. (Kupituluka 32:9-11; Mito\u0304to 36:7) Ino le dyalelo nadyo netu tubwanya kukulupila mu kukingwa na Leza?"}, {"text_idx": "#000014", "text": "4 Na bubine Yehova udi na bukomo bwa kukinga bengidi bandi. Aye i \u201cLeza Mwinebukomobonso\u201d\u200b\u2014kitenta kilombola\u2019mba udi na bukomo kebukankajibwa na muntu. (Ngalwilo 17:1) pamo bwa mulungu wa mema kewimikwa, bukomo bwingidija Yehova kebubwanyapo kujikakanibwa nansha dimo. Yehova byabwanya kulonga kintu kyonso kyasaka, tubwanya kwiipangula\u2019mba: \u2018Le Yehova usakanga kwingidija bukomo bwandi mwanda wa kukinga bantu bandi?\u2019"}, {"text_idx": "#000015", "text": "5 Mu ki\u0304pi kilondololwa i en-en! Yehova witukulupija\u2019mba bine ukakinga bantu bandi. Mito\u0304to 46:1 inena\u2019mba: \u201cLeza i mpakala yetu ne bukomo bwetu, Mukwashi wa mu tusua wa pano pa bwipi ponka.\u201d Byadi Leza \u201ckabwanyapo kubepa,\u201d tubwanya kwikala na kikulupiji kikomo mu mulao wandi wa kwitukinga. (Tetusa 1:2) Shi ke pano, tubandaulei byelekejo bimo bikankamika bingidija Yehova mwanda wa kulombola muswelo waetukin\u0303anga."}, {"text_idx": "#000017", "text": "6 Yehova i Mukumbi, batwe \u201ctwi bantu bandi, twi miko\u0304ko ya mu madyo andi.\u201d (Mito\u0304to 23:1; 100:3) Miko\u0304ko ibadilwa mu banyema batyetye ba kubulwa bukomo bwa kwikinga. Mukumbi wa mu kitatyi kya\u0304sonekelwe Bible wa\u0304di ufwaninwe kwikala na bukankamane pa kukinga miko\u0304ko ku bantambo, bampumpi, ku bimbwi, ne ku bangivi kwine. (1 Samwele 17:34, 35; Yoano 10:12, 13) Ino kudi kitatyi kimo kilombwa kukinga miko\u0304ko na kanye. Shi muko\u0304ko ubabutwila kulampe na kipombo, mukumbi muyampe wa\u0304di ufwaninwe kulama inandi mu kino kitatyi kya makambakano ne kusela kana ka muko\u0304ko kambulwa bukomo mu kyadi kyandi."}, {"text_idx": "#000018", "text": "7 Yehova pa kwidingakanya na mukumbi, witukulupijanga\u2019mba udi na mutyima wa kwitukinga. (Ezekyele 34:11-16) Vuluka mulombwedilwe Yehova mu Isaya 40:11, yotwesambilepo mu Shapita wa 2 wa dino dibuku unena\u2019mba: \u201cUkadisha luombe lwandi bwa mukumbi; ukakwatakanya twana-twamiko\u0304ko mu kuboko kwandi ne kwituselela mu kyadi kyandi.\u201d Le kana ka muko\u0304ko kabwanya\u2019tu namani kwikala mu \u201ckyadi\u201d kya mukumbi\u200b\u2014munda mwa mutwelo wandi wa pangala? Kana ka muko\u0304ko kabwanya padi kufwena kudi mukumbi, padi kamupolweja ne ku maulu andi. Inoko, mukumbi, ye ufwaninwe kubandama, kutekuna kana ka muko\u0304ko, ne kwikatweja senene mu kyadi kyandi. Bine kino i kyelekejo kifike\u2019po kasha\u0304 kya mutyima udi na Mukumbi Mukatakata wa kusaka kwitulama ne kwitukinga!"}, {"text_idx": "#000019", "text": "8. (a) Le mulao wa Leza wa kukinga ufikidilanga kudi bantu ba muswelo\u2019ka, ne i muswelo\u2019ka okilombwelwe mu Nkindi 18:10? (b) Le kunyemena mu dijina dya Leza mubadilwa bika ne bika?"}, {"text_idx": "#000020", "text": "8 Mulao wa Leza wa kukinga ulomba netu tulonge\u2019po kintu\u200b\u2014ukin\u0303anga enka boba bafwena kwadi. Nkindi 18:10 unena\u2019mba: \u201cDijina dya Yehova i bu-kite\u0304ba kikomokomo: Moloke unyemenamo ne kupanda wapanda.\u201d Mu kitatyi kya Bible kyaba kimo biteba bya\u0304di byubakwa mu ntanda mutuputupu bu bifuko biyampe mwa kunyemena. Ino mwine muntu udi mu kyaka\u2019wa ye wa\u0304di ufwaninwe kunyemena ku kino kiteba mwanda wa kukingwa. Ne pa kunyemena mu dijina dya Yehova napo mo-monka. Kino kilomba bivule kupita\u2019ko\u2019tu kupituluka mu dijina dya Leza kete; kadi dijina dya Leza ke kakudipo ka bayamulongo mhm. Ino tusakilwa bidi kuyuka ne kukulupila mu Mwine utelelwa dino dijina ne kukwatan\u0303anya bu\u0304mi bwetu na mison\u0303anya yandi myoloke. Bine Yehova i mulumbuluke\u2019po kasha\u0304 pa kwitukulupija\u2019mba shi tunyemene kwadi na lwitabijo, bine ukekala bu kiteba kya kwitukinga!"}, {"text_idx": "#000023", "text": "9 Yehova kalailepo\u2019tu\u2019nka kwitukinga kete. Mu kitatyi kya Bible, wa\u0304lombwele kupityila ku bingelengele\u2019mba ubwanya kukinga bantu bandi. Mu ma\u0304nga ya Isalela, \u201ckuboko\u201d kukomokomo kwa Yehova kwa\u0304sonsolwedile kulampe balwana nabo bakomo. (Divilu 7:4) Inoko, Yehova wa\u0304ingidije bukomo bwandi bukinga mwanda wa kupandija bantu bandi."}, {"text_idx": "#000025", "text": "10 Kitatyi bankasampe basatu Bahebelu\u200b\u2014Shadelake, Meshake, ne Abede-nengo\u200b\u2014kyoba\u0304pelele kwivukwila nkishi wa olo wa Mulopwe Nebukaneza, nandi mu bulobo wa\u0304leta mbila ya kwibela mu nkelwa ya mudilo mikabijibwe kutabuka. Nebukaneza, mulopwe mukatakata pa ntanda ponso, mu mene mafuku\u2019a, wa\u0304ipangula na kapuni\u2019mba: \u201cLelo i leza ka ukemunyongolola mu makasa ami, a?\u201d (Danyele 3:15) Bano bankasampe basatu bana-balume ba\u0304di bakulupile na mutyima umo mu bukomo bwa Leza wabo bwa kwibakinga, ino aye keba\u0304kulupijepo\u2019mba ukebapandija. Ebiya, ba\u0304londolola\u2019mba: \u201cShi i amo, Leza wetu o twingidila uko\u0304keja kwitunyongolola.\u201d (Danyele 3:17) Nansha nkelwa ya mudilo byoya\u0304di mikabijibwe misunsa isamba-ibidi kupita moikadilanga mafuku onso, kino kekya\u0304dipo kikoleja kudi Leza wabo Mwine\u0304 Bukomo Bonso. Bine weba\u0304kingile ne mulopwe wa\u0304fula ku kwitabija\u2019mba: \u201cKekudipo leza mukwabo uko\u0304keja kunyongolola mungya muswelo uno\u2019u.\u201d\u200b\u2014Danyele 3:29."}, {"text_idx": "#000026", "text": "11 Kadi Yehova wa\u0304lombwele bukomo bwandi bwa kukinga mu muswelo utulumukwa kitatyi kyaa\u0304tundulwidile bu\u0304mi bwa wandi Mwana mubutulwe bunka mu difu dya Madia mwana-mukaji mujike Muyuda. Mwikeulu wa\u0304lombwele Madia\u2019mba: \u201cUsa kwimita di\u0304mi kadi ukabutula mwana mwana-mulume.\u201d Kupwa mwikeulu wa\u0304mushintulwila\u2019mba: \u201cMushipiditu ujila uka\u0304ya podi, kadi bukomo bwa Mwine wa Mu\u0304lu Mwine bukakupu\u0304ta mwemba.\u201d (Luka 1:31, 35) I amo, Mwana\u0304 Leza ka\u0304dipo nansha dimo ubwanya kulekwa pampikwa kukingwa. Ino pano le bubi ne kubulwa kubwaninina kwa inandi wa bu muntu bya\u0304di bya kusambukila mwana ukidi munda? Le bine Satana wa\u0304di wa kubwanya ko\u0304na nansha kwipaya kano kabale? Kijila! Yehova wa\u0304imikile lubumbu lwa kukinga Madia amba kekwakekala kintu nansha kimo\u200b\u2014shi kubulwa kubwaninina, shi bukomo bwa nshikani, nansha bantapan\u0303ani, nansha bademona bene\u200b\u2014kibwanya ko\u0304na kabale kenda kevungulula mu di\u0304mi. Yehova wa\u0304endelele na kukinga Yesu ne paa\u0304di nkasampe. (Mateo 2:1-15) Kufika ne pa kitatyi kitungwe na Leza, wandi Mwana muswe ka\u0304longelwepo kibi nansha kimo."}, {"text_idx": "#000027", "text": "12. Mwanda waka Yehova wa\u0304kingile bantu bamo mu kingelengele mu kitatyi kya\u0304sonekelwe Bible?"}, {"text_idx": "#000028", "text": "12 Mwanda waka Yehova wa\u0304kingile bantu bamo mu kingelengele? Pavule pene Yehova wa\u0304kingile bano bantu mwanda wa kukinga kintu kimo kya mvubu kutabuka: Ke kufikidila kwa mpango yandi kadi. Kimfwa, kupanda kwa\u0304pandile Yesu ku bwanuke kwa\u0304di na mvubu mpata mwanda wa kufikidija mpango ya Leza, mine ya\u0304di ya kuleta bya buyabuya ku muzo wa muntu. Bilembwa bivule bilombola bukomo bukinga bibadilwa mu Bisonekwa bya ku bukomo bwa mushipiditu, bine \u201cbya\u0304lembelwe mwanda wa kwitufundija, amba pa ku\u0304minina kwetu ne pa kusengwa na Bisonekwa twikale na lukulupilo.\u201d (Loma 15:4) Bine bino bimfwa bikomejanga lukulupilo lwetu mudi Leza wetu Mwine\u0304 Bukomo bonso. Le dyalelo nadyo i kukingwa kwa muswelo\u2019ka kotukokeja kutengela kudi Leza?"}, {"text_idx": "#000030", "text": "13 Mulao wa kukingwa na Yehova Leza keushintululapo\u2019mba ufwaninwe\u2019nka kulonga bingelengele. Mhm, Leza wetu ketulailepo bu\u0304mi bwambulwa makambakano mu ino ntanda minunu. Bengidi bavule ba Yehova ba kiko\u0304keji ba\u0304lwile na bikoleja bivule, kimfwa bulanda, mavita, misongo ne lufu. Yesu wa\u0304lombwele bandi bana ba bwanga pato\u0304kelela\u2019mba, bamo bakepaibwa pa mwanda wa lwitabijo lwabo. Ye mwanda wa\u0304komeneje\u2019mba basakilwa ku\u0304minina kufika ne ku mfulo. (Mateo 24:9, 13) Shi Yehova wa\u0304ingidije bukomo bwandi, kwibakinga mu kingelengele mu kanda ne kanda, Satana wadi wa kupunika Yehova ne kuta\u0304tana shi kwipa\u0304na kwetu kudi Leza i kwa bine.\u200b\u2014Yoba 1:9, 10."}, {"text_idx": "#000031", "text": "14. Le i bimfwa\u2019ka bilombola\u2019mba Yehova kakin\u0303angapo bengidi bandi bonso muswelo umo?"}, {"text_idx": "#000032", "text": "14 Nansha ke mu kitatyi kya\u0304sonekelwe Bible, Yehova ka\u0304ingidijepo bukomo bwandi bwa kukinga mwanda wa kukinga bengidi bandi bonso ku lufu lwa mu kitulumukila. Kimfwa, mutumibwa Yakoba wa\u0304ipailwe na Heloda kubwipi na mwaka 44 K.K.; ino, kepa\u0304ijijepo, Petelo aye wa\u0304nyongololwa \u201cmu kuboko kwa Heloda.\u201d (Bilongwa 12:1-11) Kadi Yoano mwanabo na Yakoba, wa\u0304lele myaka mivule kupita ba Petelo ne Yakoba. I kimweke pato\u0304ka\u2019mba, nanshi Leza kakin\u0303angapo bengidi bandi muswelo umo. Ku mutamba mukwabo, \u201ckyaba ne mwikadilo wa bu-muntu\u201d bitufikilanga batwe bonso. (Musapudi 9:11) Le penepo Yehova witukin\u0303anga namani dyalelo?"}, {"text_idx": "#000034", "text": "15 Tulangulukilei bidi pa mwanda utala kukingwa ku ngitu. Byotudi bato\u0304tyi ba Yehova i kimvwanike tukulupile kukingwa nandi ku ngitu mu kikonge. Shi bitupu, Satana kakejepo kwitukwata. Langulukila pa kino: Satana, \u201cmulopwe wa ino ntanda\u201d kintu kyasaka kutabukidila i kujimija buto\u0304tyi bwa bine. (Yoano 12:31; Kusokwelwa 12:17) Maludiki amo makomokomo a pano pa ntanda kemakankaje busapudi bwetu ne kutompa kwitukubija lonso. Ino nansha nankyo, bantu ba Yehova i bashale bemanije kadi bendelelanga na kusapula kuleka\u2019byo mpika! Mwanda waka mizo mikomo uno muswelo yakomenwe kwimika mwingilo wa kakibumbo ka bene Kidishitu katyetye kadi kamweka bu kambulwa bukomo? I mwanda Yehova wetukingile mu mapapa andi makomokomo!\u200b\u2014Mito\u0304to 17:7, 8."}, {"text_idx": "#000035", "text": "16 Le tukalamwa namani ku ngitu paka\u0304ya \u201ckyamalwa kikatampe\u201d? Ketufwaninwepo kutyina kufikidila kwa butyibi bwa Leza. Ne kadi, \u201cYehova uyukile mwa kupandijija mu matompo bantu ba bwine Leza, ne kulama bakondame mwanda wa konakanibwa mu difuku dya butyibi.\u201d (Kusokwelwa 7:14; 2 Petelo 2:9) Pano\u2019ko bidi tukokeja kukulupila bintu bibidi. Kibajinji, Yehova kakalekapo nansha dimo bengidi bandi ba kiko\u0304keji bonso batukijibwe pano pa ntanda. Kya bubidi, ukapala mpalo boba balamine bululame na kwibapa bu\u0304mi bwa nyeke mu ntanda impya yandi ya boloke\u200b\u2014kupityila ku lusangukilo, shi ye mokifwaninwe. Boba bafwile kebadipo na kifuko kyobakokeja kulamwa\u2019mo senene kutabuka mu lute\u0301 lwa Leza.\u200b\u2014Yoano 5:28, 29."}, {"text_idx": "#000037", "text": "17 Nansha ke pano, Yehova witulamanga kupityila ku \u201ckinenwa,\u201d kyandi kyu\u0304mi kibwanya kundapa mityima ne kulongolola bu\u0304mi. (Bahebelu 4:12) Kwingidija mison\u0303anya yandi kubwanya kwitukinga ku bintu bibwanya kwitona ku ngitu. Isaya 48:17 unena\u2019mba: \u201cAmi ne Yehova . . . ukulombola kakumwenamo.\u201d Ne kutatana kwine mpika, kwikala na bu\u0304mi bukwatan\u0303ene na Kinenwa kya Leza kubwanya kulumbulula bukomo bwetu bwa ngitu ne bu\u0304mi bwetu bonso. Kimfwa, kwingidija madingi a mu Bible atala kuleka busekese ne kwito\u0304keja ku bintu bya disubi, kubwanya kwitukwasha twepuke bilongwa bibi ne bibidiji bibole bizambalele mu bu\u0304mi bwa bantu bavule bampikwa bwine Leza. (Bilongwa 15:29; 2 Kodinda 7:1) Bine tudi na mutyima wa kufwija\u2019ko ke-pantu tukin\u0303wanga na Kinenwa kya Leza!"}, {"text_idx": "#000038", "text": "18. Le Yehova witukin\u0303anga ku mushipiditu namani?"}, {"text_idx": "#000039", "text": "18 Kutabukidila, Yehova witukin\u0303anga ku mushipiditu. Leza wetu wa buswe witukin\u0303anga ku byobya bibwanya kwito\u0304na ku mushipiditu na kwitupa byonso byotusakilwa mwanda wa ku\u0304minina matompo ne kulama kipwano kyetu na Yehova. Yehova ulamanga bu\u0304mi bwetu, ke mu myaka mityetyepo kete, ino i nyeke ne nyeke-ke. Pano tutalei mpangiko imoimo itu\u0304dile\u2019ko Leza ikokeja kwitukinga ku mushipiditu."}, {"text_idx": "#000041", "text": "19 Yehova aye \u201cwivwananga kulombela.\u201d (Mito\u0304to 65:2) Shi tubale\u0304menenwa na bikoleja bya umbu\u0304mi, kupungulwila mutyima wetu kwadi kubwanya kwitusenga pakatampe pene. (Fidipai 4:6, 7) Padi kakafundulapo mu kingelengele matompo etutana, ino ulondololanga milombelo yetu itamba ku mutyima, ukokeja kwitupa tunangu twa mwa kulwila nao. (Yakoba 1:5, 6) Kutabukidila, Yehova upa\u0304nanga mushipiditu ujila ku boba bamulomba\u2019o. (Luka 11:13) Uno mushipiditu wa bukomo ukokeja kwitukwasha tukomene matompo ne makambakano o-onso akokeja kwitutana. Ubwanya kwitupa \u201cbukomo butabukile bwikalanga na bantu\u201d amba tu\u0304minine kufika ne bikatalula Yehova masusu onso mu ntanda impya yafwena\u2019i.\u200b\u20142 Kodinda 4:7."}, {"text_idx": "#000043", "text": "20 Kyaba kimo, bukomo bukinga bwa Yehova bubwanya kumweka kupityila ku bato\u0304tyi netu. Yehova i mukokele bengidi bandi mu \u201ckisaka kyonso kya banabetu\u201d ba ntanda yonso. (1 Petelo 2:17; Yoano 6:44) Buswe bwisenswe banabetu, i bukamoni bulombola\u2019mba bukomo bwa mushipiditu ujila wa Leza budi na lupusa luyampe pa bantu. Uno mushipiditu ulupulanga kipa motudi\u200b\u2014ngikadilo miyampe, kimfwa, buswe, kanye ne buyampe. (Ngalatea 5:22, 23) Kadi shi tubatanwa mu makambakano, mwanetu mwitabije wetudingila madingi mayampe nansha na binenwa bikankamika, tukokeja kufwija\u2019ko Yehova pa uno muswelo waamwekeja\u2019mo bukomo bwandi bukinga."}, {"text_idx": "#000044", "text": "21. (a) Le i bidibwa\u2019ka bya ku mushipiditu bya pa kitatyi kitungwe bileta Yehova kupityila ku \u201cumpika muko\u0304kele ne mudyumuke\u201d? (b) Le umwenanga namani mu mpangiko itu\u0304dile\u2019ko Yehova ya kwitukinga ku mushipiditu?"}, {"text_idx": "#000045", "text": "21 Kadi kudi kintu kikwabo kitupa Yehova mwanda wa kwitukinga: Bidibwa bya ku mushipiditu biletwa pa kitatyi kitungwe. Pa kwitupa bukomo kupityila ku Kinenwa kyandi, Yehova wingidijanga \u201cUmpika muko\u0304kele ne mudyumuke\u201d mwanda wa kwitupa bidibwa. Uno umpika muko\u0304kele, wingidijanga bitabo bitampe, kubadila\u2019mo ne mapepala Kiteba kya Mulami ne Re\u0301veillez-vous !, kupwila, bitango mwanda wa kwitupa \u201cbyakudya . . . pa kitatyi kifwaninwe,\u201d byonso byotusakilwa ne pa kitatyi kyotusakilwa\u2019byo. (Mateo 24:45) Le kwaivwene kintu ku kupwila kwa bwine Kidishitu\u200b\u2014shi malondololo, shi mu mwisambo nansha ke mu milombelo\u200b\u2014kyakujokejeje bukomo bowadi usakilwa nansha kukukankamika? Le bu\u0304mi bobe kebwatengelwepo kasha\u0304 na kishinte kampanda kidi mu mapepala etu? Vuluka, Yehova i mutu\u0304le\u2019ko ino mpangiko mwanda wa kwitukinga ku mushipiditu."}, {"text_idx": "#000046", "text": "22. Yehova wingidijanga nyeke bukomo bwandi muswelo\u2019ka, ne mwanda waka kulonga namino i mwanda wa kamweno ketu?"}, {"text_idx": "#000047", "text": "22 Na bubine Yehova i ngabo ya \u201cbonso bamukulupile.\u201d (Mito\u0304to 18:30) Tubayuka\u2019mba kengidijangapo bwandi bukomo mwanda wa kwitukinga ku masusu onso etutana dyalelo. Inoko, wingidijanga nyeke bukomo bwandi bukinga mwanda wa kufikidija mpango yandi. Divule dine, ulon\u0303anga namino mwanda wa kamweno ka bantu bandi. Shi tufwene kwadi ne kwilama mu buswe bwandi, Yehova uketupa bu\u0304mi bubwaninine, nyeke ne nyeke-ke. Shi tulame kino mu n\u0303eni, tukokeja kumona masusu o-onso mu ino ntanda bu a \u2018lupito kadi ape\u0304la.\u2019\u200b\u20142 Kodinda 4:17."}]